Mig centenar de persones ateses en el primer trimestre de Mediaprop a Catarroja
30 abr. 2024

Catarroja, 30 d’abril de 2024. Mig centenar de persones usuàries han estat ateses des de la posada en marxa del servei Mediaprop de Catarroja el passat 15 de gener d'enguany. El servei municipal, subvencionat per la Generalitat Valenciana, té com a objectiu és oferir al veïnat una via alternativa a la judicial per a solucionar els seus conflictes.

«És important poder oferir un servei de mediació a la ciutadania per a intentar donar una solució als conflictes amb empatia i posant en valor els motius dels altres per a arribar a acords», explica la regidora de Benestar Social, Núria Blanch.

En total s'han iniciat 17 expedients, ja que la resta de consultes s'han solucionat sense necessitat d'obrir tràmits addicionals. Pel que fa a la tipologia del conflicte, «ha estat molt variada, destacant els assumptes civils i mercantils, sobre els conflictes de família i comunitaris», informa la regidora, Núria Blanch.

La casuística majoritària ha estat relacionada amb l'àmbit Civil i Mercantil, principalment sobre discrepàncies en matèria d'arrendament d'habitatge per resolució de contracte, no renovació d'aquest, sol·licitud de pròrroga del contracte, reclamacions de quantitat, rescat de pla de pensions, qüestions laborals, incapacitat familiar, i discrepàncies amb entitats bancàries per cobraments indeguts.

En l'àmbit familiar, la mediació s'ha centrat en la custòdia de fills, règim de visites, pàtria potestat, pensió d'aliment, qüestions hereditàries, divorci i reconeixement de paternitat. I en l'àmbit Comunitari, el servei ha prestat assistència en problemes de convivència, molèsties per soroll, propietat horitzontal, despeses de comunitat, problemàtica veïnal per comportament incívic i molèsties per olors.

El servei Mediaprop està situat en l’Espai Barraques, i no té cap cost per a les persones usuàries. El servei Mediaprop, subvencionat per la Generalitat Valenciana, té com a finalitat oferir a la ciutadania la possibilitat de solucionar els seus conflictes sense necessitat d'acudir al jutjat, mitjançant la intervenció d'una persona neutral que atesos els arguments i reivindicacions de les parts els ajuda a arribar a un acord.

A més de les persones particulars poden usar el servei les entitats, sempre que estiguin situades a Catarroja. D'altra banda, ha estat important la campanya de difusió i divulgació que es va dur a terme durant el mes de desembre de 2023 i gener 2024 en associacions i entitats de la localitat i en el Portal del Comerciant.

A l'abril, s'ha reprès les accions de difusió a través del Portal Comerciant, contactant amb altres sectors del mateix per a donar a conèixer l'existència del servei de Mediaprop com a eina de resolució de conflictes.